Súradnice: 18°50′00″J 36°17′00″V﻿ / ﻿18,833333°J 36,283333°V﻿ / -18.833333; 36.283333

**Zambezi** je rieka v Afrike. Preteká Zambiou, Angolou a Mozambikom a tvorí severnú hranicu Zimbabwe, Namíbie a Botswany. Je 2 660 km dlhá. Povodie má rozlohu 1 330 000 km². Je štvrtou najdlhšou africkou riekou a najdlhšou riekou, ktorá vteká do Indického oceánu. Ležia na nej Viktóriine vodopády. Pozoruhodné je, že na jej dlhom toku je postavených len päť mostov (z toho jeden pre chodcov).

Priebeh toku
------------

Pramení na rozvodnej rovine s riekou Kongo v Zambii v nadmorskej výške 1 500 m n. m. (podľa iných zdrojov 1 100 m n. m.). Na hornom toku preteká po rovine Barotse a má neveľký spád (v dĺžke 1 200 km klesá priemerne o 0,2 až 1 meter na kilometer). Vo vzdialenosti 100 km pod ústím rieky Luanginga sa nachádza séria riečnych prahov a vodopádov, medzi ktorými je najvýznamnejší vodopád Ngonye. Potom opäť preteká plochou a silno bažinatou rovinou Sesheke. Vo vzdialenosti 75 km pod ústím rieky Linyanti sa nachádzajú obrovské Viktóriine vodopády. Pod nimi bola vybudovaná priehrada Kariba (5 200 km²). Medzi mestami Zumbo a Šikon sa dolina rieky rozširuje a pod druhým menovaným mestom sa opäť spád zväčšuje a nachádzajú sa tu pereje *Kebrabasa*. Na dolnom toku tečie rieka v 5 až 8 km širokom koryte. Pod ústím rieky Shire vteká do Mozambickej nížiny. Ústi do Mozambického prielivu deltou, ktorá je dlhá 120 km.

### Prítoky

* sprava – Lungwebungu, Luanginga, Linyanti (na hornom toku Cuando), Munyati, Luenha,
	+ v niektorých rokoch je povodie *Zambezi* spojené s povodím rieky Okavango (Cubango),
* zľava – Kabompo, Luena, Kafue, Luangwa, Shire (pritekajúca z jazera Malawi).

Vodný režim
-----------

Zdroj vody je prevažne dažďový. Charakteristický je veľký prietok v lete, ktorý veľakrát pretrváva až do jesene. Vzostup hladiny začína v decembri, maximálnej úrovne rieka dosahuje v marci a v apríli a potom hladina klesá. V priebehu roku sa priemerný mesačný prietok mení viac než desaťkrát. Priemerný prietok v ústí činí 7 000 m³/s. Množstvo unášaných pevných častíc za rok dosahuje 100 Mt.

Využitie
--------

Vodná doprava je sťažená množstvom riečnych prahov a veľkým sezónnym kolísaním prietoku. Je možná len na oddelených izolovaných úsekoch prevažne na území Zambie. Na jedinom splavnom ramene delty leží prístav Shinde. Na rieke boli vybudované dve veľké priehrady Kariba na hraniciach Zambie a Zimbabwe a Cahora Bassa v Mozambiku. V celom povodí je rozvinuté rybárstvo. Na zavlažovanie len v menšej miere.

Galéria
-------

* Viktóriine vodopádyViktóriine vodopády
* Priehradná nádrž KaribaPriehradná nádrž Kariba
* Delta rieky Zambezi na satelitnej fotografiiDelta rieky Zambezi na satelitnej fotografii

Iné projekty
------------

Commons
* Spolupracuj na Commons Commons ponúka multimediálne súbory na tému **Zambezi**

Externé zdroje
--------------

* Information and a map of the Zambezi's watershed Archivované 2005-04-08 na Wayback Machine - (po anglicky)
* Map of the Zambezi River basin at Water Resources eAtlas Archivované 2012-08-13 na Wayback Machine - (po anglicky)
* Zambezi River Authority - (po anglicky)
* The Zambezi Society - (po anglicky)
* Map of Africa's river basins Archivované 2005-09-04 na Wayback Machine - (po anglicky)